Balti riikide rahareformidele ja rahapoliitikale antud hinnangute seas võib leida neid, kus tõstetakse esile Eestit, kes tegi 1992. aastal maailma üllatanud valiku currency board'i tehnoloogiale toetuva rahasüsteemi kasuks. Teised annavad tunnustuse Lätile, kes söandas alustada klassikalise keskpangana ja kanda kõiki sellest tulenevaid riske. Veel 4-5 aastat tagasi ei suutnud ka maailma juhtivad rahanduseksperdid uskuda, et Balti riigid suudavad kohe algusest peale tagada oma rahvuslike vääringute vaba konverteeritavuse, hoida nende stabiilset välisväärtust ja väljuda kiiresti hüperinflatsioonist. Seejuures käsitlesid Balti riigid oma raha vaba konverteeritavust vastupidiselt üldlevinud arusaamale mitte eesmärgina, vaid esmase vahendina stabiilsuse sisestamiseks rahasüsteemi ja majandusse üldse.